Paġna IL-QORTI TAL-AWDITURI TAL-UNJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea (TFUE), u b'mod partikolari l-Artikolu 322(1)(a) tiegħu, flimkien mat-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a tiegħu, Wara li kkunsidrat it-talba tal-Kummissjoni għal opinjoni dwar il-Proposta tat-3 ta' Mejju 2018 imsemmija hawn fuq, riċevuta mill-Qorti fl-14 ta' Mejju 2018, ADOTTAT L-OPINJONI LI ĠEJJA: Il-ġurisprudenza tal-Qorti tal-Ġustizzja u tal-Qorti Ewropea tad-Drittijiet tal-Bniedem, kif ukoll dokumenti mħejjija mill-Kunsill tal-Ewropa, li jibnu b'mod partikolari fuq il-kompetenza tal-Kummissjoni ta' Venezja, jipprovdu gwida dwar it-tifsira ewlenija tal-istat tad-dritt bħala valur komuni tal-UE, f'konformità mal-Artikolu 2 TUE. Dawn il-prinċipji stabbiliti jinkludu: il-legalità, li tfisser proċess trasparenti, responsabbli, demokratiku u pluralista għall-promulgazzjoni tal-liġijiet; ċertezza tad-dritt, projbizzjoni tal-arbitrarjetà tas-setgħat eżekuttivi; qrati indipendenti u imparzjali, stħarriġ ġudizzjarju u effettiv li jinkludi r-rispett għad-drittijiet fundamentali; u ugwaljanza quddiem il-liġi. Il-Kummissjoni tista' ssib sorsi ta' gwida mill-Kapitolu 23 (Ġudikatura u d-drittijiet fundamentali) u mill-Kapitolu 24 (Ġustizzja, libertà u sigurtà) li huma applikabbli għan-negozjati tal-adeżjoni mal-UE, kif ukoll mill-Mekkaniżmu għall-Kooperazzjoni u l-Verifika (MKV) għall-Bulgarija u r-Rumanija, li ntuża biex jiġu indirizzati nuqqasijiet fl-oqsma tar-riforma ġudizzjarja, il-korrizzjoni jew il-kriminalità organizzata. Eżempji oħra ta' sorsi ta' gwida rilevanti possibbli huma l-Lista ta' Kriterji tal-Istat tad-Dritt tal-Kummissjoni ta' Venezja, ir-Rakkomandazzjoni CM/Rec (2010)12 tal-Kunsill tal-Ewropa dwar l-Imħallfin: l-indipendenza, l-effiċjenza u r-responsabiltajiet, ir-Rapport tal-Kummissjoni ta' Venezja dwar l-Indipendenza tas-Sistema Ġudizzjarja, il-Parti I: l-Indipendenza tal-Imħallfin (CDL-AD(2010)004), u r-Rapport tal-Kummissjoni ta' Venezja, il-Parti II: is-Servizz tal-Prosekuzzjoni (CDL-AD(2010)040). Aħna nirrakomandaw li l-korpi leġiżlattivi jistabbilixxu kriterji ċari u speċifiċi biex jiġi ddefinit x'jikkostitwixxi nuqqas ġeneralizzat fir-rigward tal-istat tad-dritt, li jqiegħed f'riskju l-ġestjoni finanzjarja tajba, kif ukoll biex tiġi ddeterminata l-firxa tal-miżuri, fir-regolament propost jew fir-regoli ta' implimentazzjoni possibbli. Meta jkunu qed jiġu stabbiliti l-kriterji, jistgħu jittieħdu inkunsiderazzjoni s-sorsi ta' gwida, li l-Kummissjoni użat fil-kuntest tan-negozjati tal-adeżjoni mal-UE, kif ukoll fil-Mekkaniżmu għall-Kooperazzjoni u l-Verifika biex tittraċċa l-progress ta' Stat Membru. Aħna nirrakkomandaw li l-korpi leġiżlattivi jispeċifikaw il-bażi għall-istabbiliment tal-limiti ta' żmien sa meta l-Istat Membru kkonċernat għandu jipprovdi l-informazzjoni meħtieġa, kif ukoll jintroduċu dati ta' skadenza simili għall-Kummissjoni, fejn ikun xieraq, pereżempju fir-rigward l-eliminazzjoni tal-miżuri f'każ li n-nuqqasijiet ġeneralizzati ta' bażi ma jkunux għadhom jeżistu. Aħna nirrakkomandaw li l-korpi leġiżlattivi jitolbu lill-Kummissjoni biex tivvaluta fid-dettall fil-proposta tagħha lill-Kunsill kif se jiġu salvagwardjati l-interessi leġittimi tal-benefiċjarji finali. Għall-miżuri kollha taħt l-Artikolu 4(1) tal-Proposta (bħat-tnaqqis tal-impenji jew is-sospensjoni tal-impenji jew tal-pagamenti), jenħtieġ li jiġu salvagwardjati d-drittijiet tal-benefiċjarji finali. Aħna nirrakkomandaw li l-korpi leġiżlattivi jitolbu lill-Kummissjoni, qabel ma din tiddeċiedi dwar liema miżuri xierqa għandha tipproponi, biex tivvaluta l-implikazzjonijiet baġitarji possibbli ta' tnaqqis fil-finanzjament mill-UE għall-baġit nazzjonali tal-Istat Membru kkonċernat b'kunsiderazzjoni xierqa għall-prinċipji tal-proporzjonalità u n-nondiskriminazzjoni. Aħna nirrakkomandaw li l-korpi leġiżlattivi jikkjarifikaw li d-dispożizzjonijiet relatati mal-Uffiċċju tal-Prosekutur Pubbliku Ewropew jistgħu, wara l-istabbiliment tiegħu, ikunu applikabbli biss għall-Istati Membri parteċipanti. Din l-Opinjoni ġiet adottata mill-Qorti tal-Awdituri fil-Lussemburgu fil-laqgħa tagħha tat-12 ta' Lulju 2018.
Extracted from C_291_2018.html